Document ID: 32008R1324

PADOMES REGULA (EK, EURATOM) Nr. 1324/2008
(2008. gada 18. decembris),
ar kuru no 2008. gada 1. jūlija koriģē iemaksu likmi Eiropas Kopienu ierēdņu un pārējo darbinieku pensiju shēmā
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Kopienu Civildienesta noteikumus un Kopienu pārējo darbinieku nodarbināšanas kārtību, kas noteikta ar Regulu (EEK, Euratom, EOTK) Nr. 259/68 (1), un jo īpaši to 83.a pantu,
ņemot vērā Komisijas priekšlikumu,
tā kā:
(1)
Saskaņā ar Civildienesta noteikumu XII pielikuma 13. pantu Eurostat2008. gada 1. septembrī iesniedza ziņojumu par 2008. gadā veikto pensiju shēmas aktuāro novērtējumu, kā rezultātā tiek atjaunināti attiecīgajā pielikumā minētie parametri. No minētā novērtējuma izriet, ka iemaksu likme, kas vajadzīga, lai nodrošinātu pensiju shēmas aktuāro līdzsvaru, ir 10,9 % no pamatalgas.
(2)
Tāpēc, lai saglabātu Kopienu ierēdņu un pārējo darbinieku pensiju shēmas aktuāro līdzsvaru, iemaksu likme ir jākoriģē līdz 10,9 % no pamatalgas.
(3)
Saskaņā ar Civildienesta noteikumu XII pielikuma 12. pantu likmei, ko izmanto saliktās procentu likmes aprēķināšanai, ir jābūt minētā pielikuma 10. pantā minētajai faktiskajai likmei, un tāpēc tā būtu jākoriģē,
IR PIEŅĒMUSI ŠO REGULU.
1. pants
No 2008. gada 1. jūlija Civildienesta noteikumu 83. panta 2. punktā minētā iemaksu likme ir 10,9 %.
2. pants
No 2009. gada 1. janvāra likme, kas minēta Civildienesta noteikumu VIII pielikuma 4. panta 1. punktā un 8. pantā un Kopienu pārējo darbinieku nodarbināšanas kārtības 40. panta ceturtajā daļā un 110. panta 3. punktā un ko izmanto saliktās procentu likmes aprēķināšanai, ir 3,1 %.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 18. decembrī

Labels: 10
0
15